Cromwellstrømmen
Store norske leksikon,Geografi,Verdens geografi,Verdenshavene,Havstrømmer
Cromwellstrømmen er en havstrøm i Stillehavet, ved ekvator. Den går som en understrøm fra vest mot øst under den vestoverrettede overflatestrømmen, og er observert fra Galápagosøyene på 91° vestlig lengde til 160° vestlig lengde, en distanse på nærmere 8000 km.
Cromwellstrømmen er symmetrisk om ekvator, og strekker seg ca. 150 km til begge sider av denne. I vertikal retning strekker den seg fra ca. 20 til ca. 200 m dyp. Maksimalhastigheten, som finnes i dybder omkring 50–100 m, er over 1 m/s. Den transporterer en vannmengde som sammenligningsvis er like stor som Floridastrømmens transport gjennom Floridastredet (30 millioner m3/s), og er bemerkelsesverdig stabil. En tilsvarende understrøm er også påvist ved ekvator i Atlanterhavet. Cromwellstrømmen ble oppdaget av Townsend Cromwell i 1952. Les mer i Store norske leksikon Stillehavet Det ekvatoriale strømsystem strøm – havstrøm hav